b'\n_START_ARTICLE_\nNaksas\n_START_PARAGRAPH_\nNaksas (gr. \xce\x9d\xce\xac\xce\xbe\xce\xbf\xcf\x82) yra Graikijos sala; did\xc5\xbeiausia sala (plotas 429 km\xc2\xb2) Kiklad\xc5\xb3 salyne Eg\xc4\x97jo j\xc5\xabroje. Ji buvo apgyvendinta 3000 m. pr. m. e. Tai buvo senov\xc4\x97s Kiklad\xc5\xb3 kult\xc5\xabros centras. Ji buvo viena pirm\xc5\xb3j\xc5\xb3 sal\xc5\xb3, prad\xc4\x97jusi naudoti marmur\xc4\x85. 1207 m. Naksas pateko \xc4\xaf venecijie\xc4\x8di\xc5\xb3 vald\xc5\xbei\xc4\x85 ir buvo pastatyta daugyb\xc4\x97 \xc4\xaftvirtint\xc5\xb3 bok\xc5\xa1t\xc5\xb3. Saloje yra daug citrinmed\xc5\xbei\xc5\xb3 sod\xc5\xb3 bei alyvmed\xc5\xbei\xc5\xb3 girai\xc4\x8di\xc5\xb3._NEWLINE_Sal\xc4\x85 sudaro dvi savivaldyb\xc4\x97s\xc2\xa0\xe2\x80\x93 Naksas ir Drymalija. Did\xc5\xbeiausias miestas ir salos sostin\xc4\x97 yra Hora, kartais vadinama Nakso miestu, kuriame gyvena 6533 \xc5\xbemon\xc4\x97s (2001\xc2\xa0m.). Svarbiausi kaimai yra Filoti, Apiranthos, Vivlos, Agios Arsenios, Koronos ir Glinado._NEWLINE_Naksas yra populiarus turizmo centras su keliais lengvai pasiekiamais griuv\xc4\x97siais. Saloje yra daug papl\xc5\xabdimi\xc5\xb3, pvz.: Agia Anna, Agios Prokopios, Alikos, Kastraki, Mikri Vigla, Plaka ir Agios Georgios, i\xc5\xa1 kuri\xc5\xb3 dauguma prie Horos. Naksas derlingiausia sala Kikladuose. Jame pakanka vandens, kai kitose regiono salose jo tr\xc5\xabksta. Zaso kalnas (999 metrai) yra auk\xc5\xa1\xc4\x8diausia vietov\xc4\x97 Kikladuose, u\xc5\xbe jo u\xc5\xbekliuv\xc4\x99 debesys i\xc5\xa1liedami liet\xc5\xb3 dr\xc4\x97kina Nakso laukus. Tod\xc4\x97l \xc5\xbeem\xc4\x97s \xc5\xabkis svarbus, auginamos dar\xc5\xbeov\xc4\x97s, vaisiai, galvijai, tad Naksas geriausiai gali save apr\xc5\xabpinti i\xc5\xa1 vis\xc5\xb3 Kiklad\xc5\xb3. Sala garsi Graikijoje d\xc4\x97l bulvi\xc5\xb3.'